<classify> SERIKALI imesema itafanya tathmini ya utekelezaji wa ujenzi wa vyumba vya madarasa kwenye mikoa 17 iliyokuwa na upungufu nchini mapema mwezi ujao na kuitaka mikoa hiyo kuhakikisha wamekamilisha kabla ya tathmini.Akizungumza hivi karibuni, Naibu Katibu Mkuu, Tawala za Mikoa na Serikali za Mitaa Tamisemi, anayeshughulikia Elimu, Tixon Nzunda alisema awali waliwapa muda wa hadi Februari 28, mwaka huu mikoa hiyo iwe imekamilisha ujenzi, lakini waliongeza muda huo kutokana na baadhi ya mikoa fedha kuchelewa kufika.Kwa mwaka huu, jumla ya wanafunzi waliofaulu na kukosa nafasi ya kujiunga na kidato cha kwanza ni 133,747 hivyo mikoa iliyokuwa na uhaba wa madarasa ilipewa maelekezo ya kujenga vyumba hivyo na viwe vimekamilika kabla ya Machi mwaka huu. Waziri wa Nchi, Ofisi ya Rais, TAMISEMI, Selemani Jafo wakati akitangaza idadi ya wanafunzi waliochaguliwa kujiunga na kidato cha kwanza mwishoni mwa mwaka jana, alitoa muda wa miezi miwili kwa mikoa iliyokuwa na uhaba wa madarasa, kuhakikisha wanakamilisha ifikapo Februari mwaka huu, na nilifuatilia hilo kwa kufanya ziara kwenye baadhi ya mikoa kuangalia utekelezaji wake na kugundua wameanza kutii, alisema Nzunda.Alisema mikoa mingi ilianza kutekeleza ili kuhakikisha wanafunzi hao wanapata nafasi ya kuendelea na masomo ya kidato cha kwanza kabla ya kufanywa kwa awamu ya pili ya wanafunzi watakaoendelea elimu ya sekondari ambayo kwa kawaida hufanywa ndani ya siku 90 baada ya matokeo ya mtihani wa darasa la saba kutangazwa.Akizungumzia tathmini, Nzunda alisema waliamua kusogeza mbele kazi hiyo kwenye mikoa iliyokuwa na uhaba ili kuwapa muda zaidi ya kutekeleza baada ya baadhi ya mikoa fedha kuchelewa kupelekwa kwa zile zilizopaswa kupewa na serikali na hivyo kuwapa muda hadi mwishoni mwa Machi mwaka huu wawe wametekeleza agizo hilo.Hata hivyo, alisema mwitikio wa utekelezaji ni mkubwa na baadhi ya mikoa ukiwemo Dar es Salaam wameamua kuzigeuza shule kadhaa za msingi kuwa sekondari kutokana na shule hizo kuwa na idadi ndogo ya wanafunzi au nyingine kukosa wanafunzi kutokana na wazazi kuhama maeneo hayo.Mwishoni mwa mwaka jana, Waziri Jafo alitangaza matokeo ya mtihani wa darasa la saba na kutaja mikoa yenye uhaba wa vyumba vya madarasa hali iliyosababisha wanafunzi 18,719 waliofaulu kukosa nafasi kidato cha kwanza.  <topic>: KITAIFA 